LISA 2. SEOSED LÄBIVATE TEEMADEGA

Keskkonnahoid ja kliima

Positiivne mõju. Mõju tuleneb eelkõige tegevusest, millega vähendatakse keskkonnariske, sealhulgas kliimamuutuste, looduskatastroofide ja õnnetuste ulatust. Näiteks on siseturvalisuse arengukavas käsitletud kriiside ennetamist ja hädaolukordadeks valmisolekut ning päästevõimekuse tagamist – nende teemade eesmärgid ja nende raames tehtavad arendustegevused aitavad vähendada hädaolukordade põhjustatud keskkonnakahju ja seda ka ennetada. Seega aidatakse siseturvalisuse arengukavaga kaasa inimeste elukeskkonna hoidmisele ja samal ajal ka keskkonnahoiule selles osas, mis kuulub siseturvalisuse valdkonda.

Võrdsed võimalused

Positiivne mõju. Arengukava meetmed lähtuvad võrdse kohtlemise põhimõttest, mis tähendab, et siseturvalisuse teenust pakutakse kõikidele Eestis viibivatele isikutele, olenemata inimeste soost, rahvusest (etnilisest kuuluvusest), rassist, usutunnistusest või veendumustest, vanusest, puudest või seksuaalsest sättumusest. Kogukondliku kaasatusega seonduv võib aidata vähendada ka sotsiaalset ebavõrdsust.

Arengukava kaks läbivat põhimõtet on teadmispõhisus ja mõjusus. See väljendub muu hulgas selles, et arengukava elluviimisel hinnatakse detailsemalt sihtrühmapõhise lähenemise vajalikkust, et tagada meetmete maksimaalne mõju ja sobivus ning sealjuures ka panus võrdsete võimaluste edendamisse. Näiteks, riskikäitumise analüüsimisel ja selle vähendamise tegevuste planeerimisel selgitatakse välja halvemas positsioonis olevad elanike rühmad ja poliitikainstrumentide väljatöötamise käigus püütakse leida lahendused, kuidas rühmade vahel ebavõrdsust vähendada.

Infoühiskond

Positiivne mõju. Arengukava eesmärkide tõhusamaks ja optimaalsemaks saavutamiseks ning väliskeskkonnast tulenevate ülesannetega tegelemiseks kasutatakse info- ja kommunikatsiooni­tehnoloogia lahendusi ning aidatakse kaasa turvaliste info- ja kommunikatsiooni­tehnoloogia lahenduste tagamisele ja nende turvalisuse alal hoidmisele. See on läbiv teema, millega on seotud kõik arengukava alaeesmärgid. Eraldi pööratakse tähelepanu turvaliste tehnoloogiliste lahenduste tagamisele identiteedihalduses ja isikut tõendavate dokumentide arendamisel.

Regionaalareng

Positiivne mõju. Siseturvalisuse võrgustiku ja taristu rajamisel arvestatakse eri piirkondade vajadusega siseturvalisust tagavate teenuste järele, võttes aluseks lähimuspõhimõtte. Siseturvalisuse arengukava alaeesmärgid aitavad kaasa kogukonna senisest laialdasemale ja mitmesuunalisele kaasamisele (vertikaalne koostöö) ja kogukondade võrgustamisele (horisontaalne koostöö). Arengukavas on olulisel kohal riigi ja kogukonna koostöö, mille kaudu selgitatakse välja kohapealsed probleemid siseturvalisuse valdkonnas, leitakse koos kogukonna esindajatega neile lahendus ja tehakse need teoks. See avaldab positiivset mõju avalike teenuste kvaliteedile ja elanike oskustele oma turvalisust suurendada. Samuti aitab see lähenemine leevendada hajaasustuse ja linnastumisega kaasnevaid ohte, arvestada piirkondlike eripäradega ja tagada paremini inimeste turvalisust.

Riigivalitsemise areng

Positiivne mõju. Siseturvalisuse arengukava toetab valdkonna horisontaalset planeerimist ja koordineerimist ning avaliku, era‑ ja kolmanda sektori koostöö parendamist siseturvalisuse valdkonnas. Arengukavaga luuakse eeldused, et minna üle tegevuspõhisele eelarvestamisele, mis võimaldab valdkonna ressursse senisest efektiivsemini kasutada.